El projecte Graphene-enabled Wireless Communications, presentat per un equip interdepartamental de la Universitat Politècnica de Catalunya (UPC) i del Georgia Institute of Technology (GeorgiaTech), rebrà 120.000 dòlars procedents del programa Samsung Global Research Outreach (GRO), que enguany finança 86 projectes d'arreu del món.
El projecte Graphene-enabled Wireless Communications té com a objectiu desenvolupar antenes de grafè, un nanomaterial de gran resistència mecànica i elevadíssima conductivitat elèctrica format per un únic àtom de gruix que s'obté de les làmines de grafit.
Aquest material permetria desenvolupar dispositius amb una mida de tan sols uns micròmetres i capacitat per transmetre informació a gran velocitat, centenars de gigabits per segon, a distàncies molt curtes.
Per aconseguir aquestes altes velocitats de transmissió de dades, les antenes utilitzarien ones electromagnètiques a la freqüència dels terahertzs.
A més, aquesta nova tecnologia permetria fabricar antenes d'una mida mil vegades inferior a la mida de les antenes que s'utilitzen actualment, gràcies a les propietats úniques d'aquest nanomaterial.
L'aplicació més immediata es troba en l'àmbit dels ordinadors i la telefonia mòbil.
Els investigadors preveuen que, a mitjà termini, el projecte pot oferir molt bons resultats en la seva aplicació per a la comunicació interna dels processadors multicore (amb diversos nuclis), els quals estan compostos per diversos subprocessadors que comparteixen i executen tasques en paral·lel.
Aquesta nova tecnologia també podria ser de gran utilitat per agilitzar la gestió als centres de processament de dades de plataformes com Facebook o Google.
Aquesta recerca es duu a terme a través del NaNoNetworking Center in Catalunya (N3Cat), una xarxa formada a iniciativa d'investigadors dels departaments d'Enginyeria Electrònica i d'Arquitectura de Computadors de la UPC, així com del GeorgiaTech.
L'N3Cat està dirigit per Josep Solé-Pareta, professor del Departament d'Arquitectura de Computadors de la UPC, i per Ian Akyildiz, del GeorgiaTech.
La direcció científica és a càrrec d'Eduard Alarcón i Albert Cabellos, dels departaments d'Enginyeria Electrònica i d'Arquitectura de Computadors de la UPC, respectivament.
En el projecte també hi participen els doctorands de la UPC Sergi Abadal i Ignacio Llatser.
També en formen part membres del Departament d'Enginyeria Elèctrica i Informàtica de la Universitat Estatal d'Ohio, dels Estats Units; de la Facultat d'Enginyeria Elèctrica i Electrònica de la Universitat Koç d'Istanbul, de Turquia, i del centre de recerca i innovació Telecommunications Software & Systems Group (TSSG), d'Irlanda.
El programa Samsung Global Research Outreach (GRO) és un concurs anual de propostes de recerca obert a totes les universitats del món que busca projectes innovadors que generin un gran impacte científic i que puguin ser rellevants en una de les 15 àrees que engloba el concurs, que van des de l'enginyeria biomèdica, les tecnologies de la informació i la comunicació (TIC) aplicades a la medicina i l'energia, fins a la connexió compartida a Internet de nova generació i les interconnexions, àrea en què s'ha presentat el projecte de la UPC.
L'empresa fa una donació econòmica als projectes seleccionats, amb l'objectiu de desenvolupar patents conjuntes.
Enguany han estat premiades 86 propostes, amb una dotació d'entre 50.000 i 100.000 dòlars, destinada a finançar cada projecte durant un any i amb la possibilitat d'allargar la col·laboració fins a tres anys.